Kust alustada? Kui kuulsin eelmise laupäeva õhtul sellest hirmsast uudisest, siis mõtlesin nagu ilmselt enamus teisigi: ei ole võimalik! Aga on. Saatus ei küsi. Ole sa pealegi alles 27aastane. Ole sa pealegi suur ja tugev mehemürakas. Koheselt meenus mulle üks hiljutine unenägu, kus seisin ühel hommikul toimetusse jõudes fakti ees, et kaks maailma absoluutsesse tippu kuuluvat Eesti sportlast (ei ole mõtet nimesid kirja panna) on lahkunud. Milline luupainaja! Nüüd siis oli see pisut teises võtmes tõeks saanud. Tunnistan ausalt: olin eelmise laupäeva õhtul rahul teadmisega, et sõidan pühapäeva hommikul Hollandisse võrkpallikoondise EM-mängu vaatama ega pea Taaviga juhtunud fataalsest õnnetusest kirjutama.